Hihi no wende gũthoma ũhoro ũyũ na %%?
Bibilia Intaneti-inĩ | NEW WORLD TRANSLATION OF THE HOLY SCRIPTURES IN KIKUYU (MATHAYO-KŨGUŨRĨRIO)
Hihi no wende gũthoma ũhoro ũyũ na %%?
-
Ngerekano ya arĩmi oragani (1-12)
-
Ngai na Kaisari (13-17)
-
Kĩũria kĩgiĩ kũriũka (18-27)
-
Maathani merĩ marĩa manene makĩria (28-34)
-
Hihi Kristo nĩ mũrũ wa Daudi? (35-37a)
-
Mũkaana wĩgiĩ andĩki-Watho (37b-40)
-
Tũthendi twĩrĩ twa mũtumia wa ndigwa mũthĩni (41-44)
12 Agĩcoka akĩambĩrĩria kwaria nao na ngerekano akĩmeera atĩrĩ: “Mũndũ ũmwe nĩ aahandire mĩthabibũ mũgũnda-inĩ, akĩũirigĩra na akĩenja irima rĩa kũhihĩra thabibũ na agĩaka nyũmba ya mũrangĩri ndaya na igũrũ; agĩcoka akĩũkomborithia arĩmi, na agĩthiĩ bũrũri wa kũraya.
2 Na rĩrĩa hĩndĩ ya magetha yakinyire-rĩ, agĩtũma ngombo nĩguo ĩkagĩre maciaro mamwe ma mũgũnda kuuma kũrĩ arĩmi acio.
3 No makĩmĩnyita, makĩmĩhũũra, na makĩmĩingata moko matheri.
4 O rĩngĩ agĩtũma ngombo ĩngĩ kũrĩ arĩmi acio, nao makĩmĩhũũra kĩongo na makĩmĩagĩra gĩtĩo.
5 Ningĩ agĩtũma ngombo ĩngĩ, nao makĩmĩũraga, na agĩtũma ingĩ nyingĩ, makĩhũũra imwe na makĩũraga iria ingĩ.
6 Agĩcoka akĩmatũmĩra mũrũwe ũrĩa eendete mũno, akiuga atĩrĩ, ‘Nĩ mekũhe mũrũ wakwa gĩtĩo.’
7 No arĩmi acio makĩĩrana atĩrĩ, ‘Ũyũ nĩwe mũgai wa mũgũnda ũyũ. Nĩ tũmũũragei, narĩo igai rĩake rĩgũtuĩka ritũ.’
8 Kwoguo makĩmũnyita, makĩmũũraga, na makĩmũikia nja ya mũgũnda ũcio.
9 Mwene mũgũnda ũcio ageka atĩa hihi? Agaathiĩ orage arĩmi acio, acoke akomborithie arĩmi angĩ mũgũnda ũcio.
10 Kaĩ mũtarĩ mwathoma rĩandĩko rĩrĩ: ‘Ihiga rĩrĩa rĩaregirũo nĩ aaki nĩrĩo rĩtuĩkĩte ihiga rĩrĩa inene rĩa kona’?
11 Kaĩ mũtarĩ mwathoma atĩ ‘Ihiga rĩu riumĩte kũrĩ Jehova, na nĩ rĩa magegania harĩ ithuĩ’?”
12 Nao nĩ meendaga kũmũnyita tondũ nĩ maamenyire atĩ aaheanaga ngerekano ĩyo nĩ ũndũ wao. No tondũ nĩ meetigagĩra kĩrĩndĩ, magĩtigana nake magĩthiĩ.
13 Magĩcoka magĩtũma Afarisai na arũmĩrĩri amwe a Herode nĩguo mamũtege na mĩario yake.
14 Rĩrĩa maakinyire makĩmwĩra: “Mũrutani, nĩ tũĩ atĩ waragia ma na ndũcaragia ũrĩa ũngĩtĩkĩrĩka nĩ mũndũ o na ũrĩkũ, tondũ ndũroraga ũrĩa andũ matariĩ makĩoneka, no ũrutanaga ũhoro wa Ngai kũringana na ũrĩa ma ĩtariĩ. Hihi nĩ kwagĩrĩire kũrĩha Kaisari igooti kana gũtiagĩrĩire?
15 Hihi nĩ twagĩrĩirũo kũrĩha kana tũtiagĩrĩirũo?” Rĩrĩa onire ũhinga wao akĩmeera atĩrĩ: “Nĩ kĩĩ kĩratũma mũngerie? Ta ndeherai dinari ndĩmĩone.”
16 Makĩmũrehera, nake akĩmoria atĩrĩ: “Mbica ĩno na rĩĩtwa rĩrĩ nĩ cia ũ?” Makĩmũcokeria: “Nĩ cia Kaisari.”
17 Nake Jesu akĩmeera: “Rĩhai Kaisari indo cia Kaisari, no indo cia Ngai mũrĩhe Ngai.” Nao makĩgegio mũno nĩwe.
18 Hĩndĩ ĩyo, Asadukai, arĩa mooigaga atĩ andũ matikaariũkio, magĩthiĩ kũrĩ we makĩmũũria atĩrĩ:
19 “Mũrutani, Musa aatwandĩkĩire atĩ mũndũ angĩkua, na atige mũtumia no akorũo ndararĩ na mwana, mũrũ wa nyina na mũndũ ũcio agĩrĩire kũhikia mũtumia ũcio nĩguo aciarĩre mũrũ wa nyina ciana.
20 Kwarĩ na ariũ mũgwanja a nyina ũmwe. Wa mbere akĩhikania, no agĩkua atagĩte na mwana.
21 Nake wa kerĩ akĩhikia mũtumia ũcio no agĩkua atagĩte na mwana, na noguo gwathiire harĩ wa gatatũ.
22 Na othe mũgwanja magĩkua matagĩte ciana nake. Mũthia-inĩ, mũtumia ũcio o nake agĩkua.
23 Hĩndĩ ĩrĩa andũ makaariũkio-rĩ, agaatuĩka mũtumia wa ũ? Nĩ gũkorũo nĩ aatuĩkĩte mũtumia wao othe mũgwanja.”
24 Nake Jesu akĩmeera atĩrĩ: “Inyuĩ nĩ mũhĩtĩtie, tondũ mũtiũĩ Maandĩko o na kana hinya wa Ngai.
25 Nĩ gũkorũo rĩrĩa andũ makaariũkio, matikahikanagia kana makahika, no magaakorũo matariĩ ta araika arĩa marĩ igũrũ.
26 No ha ũhoro wa kũriũkio kwa arĩa akuũ-rĩ, kaĩ mũtathomete thĩinĩ wa ibuku rĩa Musa ũhoro-inĩ wĩgiĩ kĩhinga kĩrĩa kĩa mĩigua, atĩ Ngai aamwĩrire ũũ: ‘Niĩ nĩ niĩ Ngai wa Iburahimu, na Ngai wa Isaaka, na Ngai wa Jakubu’?
27 We ti Ngai wa arĩa makuĩte, no nĩ wa arĩa marĩ muoyo. Nĩ mũhĩtĩtie mũno.”
28 Na mwandĩki-Watho ũmwe wokĩte akaigua magĩkararania nake, amenya atĩ nĩ amacokeria na njĩra njega, akĩũria Jesu atĩrĩ: “Rĩathani rĩrĩa inene mũno nĩ rĩrĩkũ?”
29 Jesu akĩmũcokeria ũũ: “Rĩrĩa inene nĩ rĩrĩ, ‘Thikĩrĩria wee Isiraeli, Jehova nĩwe Ngai witũ, na nowe wiki Jehova,
30 na no mũhaka wende Jehova Ngai waku na ngoro yaku yothe na muoyo waku wothe na meciria maku mothe na hinya waku wothe.’
31 Rĩa kerĩ nĩ rĩrĩ, ‘No mũhaka wendage mũndũ ũrĩa ũngĩ o ta ũrĩa wĩyendete.’ Gũtirĩ rĩathani rĩngĩ inene gũkĩra macio.”
32 Mwandĩki-Watho ũcio akĩmwĩra: “Mũrutani, nĩ waria ma, ‘Ngai nĩ Ũmwe, na gũtirĩ ũngĩ tiga we;’
33 na mũndũ kũmwenda na ngoro yake yothe, na meciria make mothe, na hinya wake wothe, na mũndũ kwenda ũrĩa ũngĩ o ta ũrĩa eyendete nĩ kwa bata makĩria gũkĩra mahaki na magongona magima ma njino mothe.”
34 Nĩ ũndũ ũcio, rĩrĩa Jesu onire atĩ mũndũ ũcio nĩ acokia na ũũgĩ, akĩmwĩra: “Ndũrĩ haraya na Ũthamaki wa Ngai.” Na gũtirĩ mũndũ warĩ na ũmĩrĩru wa kũmũũria ciũria rĩngĩ.
35 O na kũrĩ ũguo, rĩrĩa Jesu aarutanaga thĩinĩ wa hekarũ, akiuga atĩrĩ: “Nĩ kĩĩ gĩtũmaga andĩki-Watho moige atĩ Kristo nĩ mũrũ wa Daudi?
36 Daudi we mwene atongoretio nĩ roho mũtheru oigire, ‘Jehova eerire Mwathani wakwa atĩrĩ: “Ikara thĩ guoko-inĩ gwakwa kwa ũrĩo nginya rĩrĩa ngaiga thũ ciaku rungu rwa makinya maku.”’
37 Daudi we mwene aamwĩtaga Mwathani, kũngĩgĩtuĩka atĩa atĩ nĩ mũrũwe?”
Nakĩo kĩrĩndĩ kĩu kĩnene nĩ gĩakeneire kũmũthikĩrĩria.
38 Nake akĩrutana, agĩthiĩ na mbere kũmeera: “Mwĩmenyagĩrĩrei andĩki-Watho arĩa mendete gũthiĩ mehumbĩte nguo ndaya na kũgeithio nĩ andũ thoko-inĩ
39 na gũikarĩra itĩ cia mbere thunagogi-inĩ na gũikara harĩa haigĩirũo ageni a gĩtĩo maruga-inĩ.
40 Manyamaragia mĩciĩ ya atumia a ndigwa, na makahoya mahoya maraihu nĩguo meyonanie. Acio nĩ magaatuĩrũo ituĩro inene makĩria.”
41 Agĩcoka agĩikara thĩ handũ onaga mathandũkũ ma mĩhothi na akĩambĩrĩria kwĩrorera ũrĩa andũ maaikagia mbeca thĩinĩ wa mathandũkũ macio, na andũ aingĩ arĩa maarĩ atongu maaikagia mbeca nyingĩ.
42 Na rĩrĩ, mũtumia ũmwe wa ndigwa mũthĩni agĩũka na agĩikia tũthendi twĩrĩ twa thogora mũnini mũno.
43 Nĩ ũndũ ũcio agĩta arutwo ake akĩmeera atĩrĩ: “Ngũmwĩra na ma atĩrĩ, mũtumia ũyũ wa ndigwa mũthĩni aikia nyingĩ gũkĩra arĩa othe megũikagia mbeca thĩinĩ wa mathandũkũ ma mĩhothi.
44 Tondũ othe maikia kuumana na ũtonga wao, no mũtumia ũyũ, o na arĩ mũthĩni, aikia kĩrĩa gĩothe oima nakĩo.”
Tũma
Tũma
NEW WORLD TRANSLATION OF THE HOLY SCRIPTURES IN KIKUYU (MATHAYO-KŨGUŨRĨRIO)
Mariko 12
Gĩkũyũ
Thoma Bibilia Intaneti-inĩ
https://assetsnffrgf-a.akamaihd.net/assets/m/1011208/univ/wpub/1011208_univ_sqr_xl.jpg
kik_Latn kik_Latn kik_Latn unk kik_Latn unk kik_Latn unk kik_Latn unk kik_Latn unk kik_Latn unk kik_Latn unk kik_Latn kik_Latn kik_Latn kik_Latn kik_Latn kik_Latn kik_Latn kik_Latn kik_Latn kik_Latn kik_Latn kik_Latn kik_Latn kik_Latn kik_Latn kik_Latn kik_Latn kik_Latn kik_Latn kik_Latn kik_Latn kik_Latn kik_Latn kik_Latn kik_Latn kik_Latn kik_Latn kik_Latn kik_Latn kik_Latn kik_Latn kik_Latn kik_Latn kik_Latn kik_Latn kik_Latn kik_Latn kik_Latn kik_Latn kik_Latn kik_Latn kik_Latn kik_Latn kik_Latn kik_Latn kik_Latn kik_Latn kik_Latn kik_Latn kin_Latn kik_Latn kik_Latn eng_Latn